A csapat alapítója és egyetlen versenyzője, Héctor Rebaque nem kapott szerződést 1978-ra úgy döntött, hogy Team Rebaque néven egy Nagy-Britanniában bejegyzett csapatot alapít. Apja, idősebb Hector Rebaque is részt vett az alakulat irányításában. Colin Chapmantől vásároltak autót, méghozzá a Lotus 78-nak a fejlesztési prototípusát, amellyel Mario Andretti és Ronnie Peterson az év elején futamokat is nyertek. Ő volt a tulajdonos-csapatfőnök és az egyetlen versenyző is egy személyben. 1978-ban és 1979 nagy részében is ebben a felállásban vett részt a világbajnokságon. A brazil nagydíj lehetett volna az első alkalom, mikor célba ér egy versenyen, a 63 körös futam 40. fordulójában azonban annyira kifáradt, hogy kiállt a bokszba. Dél-Afrikában már beért a 10. helyen, Brett Lunger és Vittorio Brambilla előtt. A következő futamokon kvalifikálni sem tudta magát, majd Svédországban két kör hátrányban a tizenkettedik lett. Az 1978-as német nagydíjon, Hockenheimben a 20. rajthelyről hatodik, azaz pontszerző helyen ért célba.